Oudinot oli oluenpanijan poika. Hän värväytyi Ranskan jalkaväkeen 17-vuotiaana vuonna 1784, mutta erosi kolme vuotta myöhemmin armeijasta kersanttina, koska alhaisen syntyperänsä vuoksi hänen ylenemismahdollisuutensa olivat heikot. Vallankumouksen puhjettua vuonna 1789 Oudinot liittyi vastaperustettuun Ranskan kansalliskaartiin, jossa hän sai suoraan kapteenin arvon. Syksyllä 1791 hänet ylennettiin everstiluutnantiksi ja nimitettiin Meusen vapaaehtoispataljoonan komentajaksi. Hän osallistui ensimmäisen vallankumoussodan aikana Bitchen kaupungin puolustukseen. Oudinot ylennettiin marraskuussa 1793 prikaatinkomentajaksi ("chef de brigade"). Hän haavoittui ensimmäisen kerran joulukuussa 1793 Haguenaun luona, mutta palasi pian palvelukseen. Toukokuussa 1794 hän osoitti poikkeuksellista kyvykkyyttä Kaiserslauternin taistelussa ja sai kesäkuussa ylennyksen prikaatikenraaliksi. Elokuussa 1794 hän mursi jalkansa Wasserbilligissa.